Wim Mertens

Wim Mertens (Neerpelt, Belgika, 1953ko maiatzaren 14a) musikari eta kantari flandiarra da. Musikagilea ez ezik, gitarra eta pianoa jotzen ditu, abestu ere abesten du (kontratenorra), eta bakarlari gisa zein bere taldeak lagunduta kontzertuak eskaini ditu mundu osoan zehar.

 Biografia 
Wim Mertensek gizarte eta politika zientziak ikasi zituen Lovainako Unibertsitatean eta musikologia Ganteko Unibertsitatean. Horrekin batera, musikaren teoria eta pianoa ikasi zituen Ganteko Kontserbatorioan eta Bruselako Kontserbatorioan. Pianoa eta gitarra klasikoa jotzen ditu. Ahotsaren tonu altua da bere ezaugarri nagusia, eta maisuki darabil berak sortutako hizkuntza baliatuta.

1980az geroztik, ehunka musika pieza sortu ditu formatu desberdinetan, kantu laburretatik hasi eta hiruzpalau ataleko mugimendu konplexuetara; pianoarentzat soilik, edo ganbera-musika talde eta orkestra sinfonikoentzat. Musika-tresna ezohikoentzako musika piezak idazten ditu sarritan: hamabi piccolo, hamar tronboi baxu, hamahiru klarinete. 1980ean argitaratu zuen For amusement only lehen diskoa, eta orduz geroztik, 60 diskotik gora plazaratu ditu Mertensek.

Bere diskografiaren lan ezagunenetarikoa Struggle for Pleasure diskoa da, eta bereziki, ospetsu bilakatu den Close cover kantua.

Hainbat filmetarako soinu-bandak sortu ditu, besteak beste, Peter Greenaway zuzendariaren The Belly of an Arquitect filmarena. Antzerkiari dagokionez, 1984an The Power of Theatrical Madness antzezlanerako egindako musika nabarmendu daiteke.

1998ko martxoan Flandriako Kultur Enbaxadore izendatu zuten.

 Diskografia 

 Erreferentziak 

Kategoria:Belgikako musikagileak
Kategoria:Belgikako musikariak
Kategoria:Flandriako musikagileak
Kategoria:Belgikako piano-jotzaileak
Kategoria:Flandriarrak